《曾希曾见示近作赋此赠之》
宋代·张埴

孔门言志二三子，当初独取点而已。圣人非弃由与求，乐在春风咏沂水。

此意简短几千年，谁欤鼓瑟声其传。彼其人斯掉冷语，虽在南丰犹不然。

乾坤清气宁有已，一日苍山生浪翠。玉局仙人喜又悲，云妍月秀无停髓，瓣香在天老英灵。

为公少吐气，云来此山青。西山百年白樵户，邮筒剥剥溪扉午。

其发何从六一乡，彼美人兮时十五。更二十五又外堂，小美不识西江路。

何当刻日牢为期，青葱华裾短褐衣。颠倒底里入推激，蜜柱见跋更迟迟。

吟魄隔泉应破碎，本色终然是家世。明日采风闻九陛，身曳锦袍长到地，此时南丰大吐气。

吾将拟之三语曰，后苍山，无事莫与俗人言。

作者简介：张埴，字养直，号泸滨，吉水（今属江西）人。早游湖湘间，有诗名。理宗开庆元年（一二五九），赵葵为江东西安抚使，欲荐之，力辞不就。著有《情性集》，已佚。清光绪《吉水县志》卷三七有传。　张埴诗，据《永乐大典》、《诗渊》所录，编为一卷。